《和陈绳皋前辈忆塞垣元韵 其一》
清代·曹学闵

胜游转瞬往仍还，三月秋光一霎间。最不忘惟松下月，极萦情是雨中山。

塞垣聚首惊陈迹，京国比邻忆旧颜。自觉壮心犹未已，那堪相对鬓毛斑。

作者简介：（1719—1787）清山西汾阳人，字孝如，号慕堂。乾隆十九年进士，授检讨，官至内阁侍读学士。学行诚笃，性情冲淡，颇为一时贤士大夫所重。有《紫云山房诗文稿》。